**Prvých 16 firiem podpísalo Chartu diverzity Slovensko**

Bratislava 30. mája 2017 – **Slovensko je pätnástou krajinou Európskej únie, v ktorej môžu zamestnávatelia pristupovať k Charte diverzity. Po prvý raz u nás vznikla iniciatíva, v rámci ktorej sa firmy, neziskové organizácie i štátne orgány môžu verejne prihlásiť k podpore rôznorodosti a inklúzie na pracovisku. V utorok 30. mája sa k Charte diverzity pridali prvé slovenské firmy.**

Až 40 % Slovákov sa domnieva, že úsilie bojovať proti všetkým formám diskriminácie na Slovensku je neúčinné alebo neexistujúce. Vyplýva to z výsledkov prieskumov Eurobarometer z roku 2015. Slovenské firmy sa však rozhodli podniknúť prvé kroky na zmiernenie predsudkov z rôznorodosti. *„Rôznorodí zamestnanci z hľadiska veku, pohlavia, národnosti či zdravotného znevýhodnenia sa dokážu omnoho jednoduchšie prispôsobiť rastúcim požiadavkám trhu a zákazníkov na kvalitu tovarov a služieb,“* hovorí Michal Kišša, programový riaditeľ Nadácie Pontis a výkonný riaditeľ Business Leaders Forum. Práve združenie Business Leaders Forum je administrátorom Charty diverzity na Slovensku. Firmy jej podpisom deklarujú, že vytvoria rôznorodé pracovné prostredie a dobrovoľne sa zaviažu k podpore myšlienok rovnosti, rešpektu a inklúzie. *„Je preukázané, že firmy, ktoré majú efektívny manažment diverzity vykazujú aj lepšie výsledky ako ostatné spoločnosti,“* hovorí Kišša.

**Slovenskú Chartu podpísali prvé firmy**

Dobrovoľná iniciatíva Charta diverzity sa spustila v utorok 30. mája v bratislavskej Galérii Nedbalka, kde ju podpísalo prvých 16 firiem pôsobiacich na Slovensku – AT&T Global Network Services Slovakia, DELL, Heineken Slovensko, Henkel Slovensko, IBM Slovensko, ING Bank, Lenovo (Slovakia), Novartis Slovakia, Philip Morris Slovakia, Pivovary Topvar, PricewaterhouseCoopers Slovensko, Skanska SK, Swiss Re, T-Systems Slovakia , ale i domáci zamestnávatelia ako napríklad Matador Holding a neziskové organizácie a združenia, ako napríklad AmCham Slovakia (Business Service Center Forum), Nadácia Pontis alebo Diversity Pro. Ďalšie firmy či organizácie sa môžu uchádzať o signatárstvo prostredníctvom web stránky [www.chartadiverzity.sk](http://www.chartadiverzity.sk/). Členstvo je dobrovoľné a bezplatné.

**O charte diverzity**

Charta diverzity je dobrovoľná iniciatíva podporovaná Európskou komisiou. Spustenie národnej Charty diverzity je v súlade s **Akčným plánom predchádzania všetkých foriem diskriminácie na roky 2016-2019** pod záštitou Ministerstva spravodlivosti SR a Ministerstva práce, sociálnych vecí a rodiny.  Business Leaders Forum pri Nadácii Pontis, ktoré je administrátorom Charty, organizuje odborné podujatia na témy rôznorodosti a inklúzie a publikuje k nim aj praktické odporúčania pre firmy. V minulosti sa združenie venovalo témam ako aktívne starnutie či podpora zamestnávania marginalizovaných Rómov. Aktuálne v spolupráci s IBM zorganizovali seminár Diver(SiTy): Ženy v biznise. Na jeseň je naplánované podujatie na tému LGBTI.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

***O Nadácii Pontis***

*Nadácia Pontis je jednou z najväčších grantových nadácií na Slovensku. Podporujeme firemnú a individuálnu filantropiu, firemné dobrovoľníctvo a presadzujeme zodpovedné podnikanie. S firmami spolupracujeme pri tvorení a napĺňaní ich filantropických stratégií a spravujeme ich nadačné fondy. Firemné dobrovoľníctvo a pro bono rozvíjame aj vďaka najväčšiemu podujatiu firemného dobrovoľníctva v strednej Európe – Nášmu Mestu a Pro Bono Maratónu. Sme tiež administrátorom združenia zodpovedných firiem, Business Leaders Forum. Organizujeme ocenenie zodpovedného podnikania Via Bona Slovakia. Zameriavame sa aj na rozvíjanie darcovstva jednotlivcov cez DobraKrajina.sk a Srdce pre deti. Strategicky sa vo Fonde pre transparentné Slovensko venujeme aj odstraňovaniu korupcie. V oblasti vzdelávania sa zameriavania na rozširovanie inovatívnych prístupov. Presadzujeme tiež zahraničnú politiku Slovenska a Európskej únie, založenú na hodnotách demokracie, rešpektovaní ľudských práv a solidarite. Naše projekty realizujeme v Keni, Gruzínsku, Bielorusku, Moldavsku, Macedónsku, ale aj v severnom Kosove.*

Kontakt a doplňujúce informácie:Simona Gembická, PR manažérka, 0903 619 549, [simona.gembicka@nadaciapontis.sk](mailto:simona.gembicka@nadaciapontis.sk).